33. schôdza NR SR - 13.deň - A. dopoludnia
Dátum: 2025-04-14
Poslanec: Szalay, Tomáš (SaS)
Druh vystúpenia: Vystúpenie

6. Okej, tak sme vyjasnili, že kto bude rozprávať. Krásne ráno. Takže najprv dve technické veci ešte skôr než začnem rozprávať o tomto návrhu zákona. Dnes je 14. apríla. V noci z 13. na 14. apríla pred 75. rokmi došlo k tzv. akcii K, pri ktorej bolo 200 kláštorov v Československu prepadnutých tajnou políciou a tisícky mníchov boli internovaných vzhľadom na to, že komunistická moc v tejto krajine nepripúšťala... (Prerušenie vystúpenia predsedajúcim.) Danko, Andrej, podpredseda NR SR 7. Skúste k téme, pán poslanec. Szalay, Tomáš, poslanec NR SR 8. Ja viem, ale to ono sa to nakoniec prepojí s tou témou. (Prerušenie vystúpenia predsedajúcim.) Danko, Andrej, podpredseda NR SR 9. No určite nie, takže k téme dobre. Szalay, Tomáš, poslanec NR SR 10. Nebojte sa, prepojí. Nebojte sa, prepojí. Danko, Andrej, podpredseda NR SR 11. Ja sa bojím, takže k téme. Dobre? Szalay, Tomáš, poslanec NR SR 12. Áno. Ja v rozprave môžem v zásade povedať, čo chcem. Komunistická moc v tejto krajine bojovala proti cirkvi, proti nezávislému rozmýšľaniu, a dá sa povedať, že to, čo sme si tu pred pár dňami oslavovali, oslobodenie Bratislavy, nebolo v zásade oslobodením, ale zavedením novej totality, ktorá prišla z východu, ktorá prišla z východu, lebo komunizmus nevznikol na Slovensku, komunizmus vznikol v Rusku. To je prvá, prvý bod. Druhý bod. Včera na Kvetnú nedeľu Rusko spustilo raketový útok na civilistov v meste Sumy. Viac ako 30 mŕtvych civilistov, stovka zranených. Obrovské pobúrenie z celého sveta, sa teším, že aj predseda parlamentu pán Raši odsúdil tento útok. Z Ruska neprichádza veľa dobrých vecí. Naozaj nie. Toto som potreboval povedať na úvod, lebo by to tu malo zaznieť. No a prichádzam k téme transakčná daň, ktorá, ktorá je takým veľmi podivným nástrojom na získavanie peňazí z ekonomiky. Pevne verím, že aj pán predsedajúci mi dá za pravdu, keďže som si vypočul viaceré jeho výroky na adresu transakčnej dane. Môj návrh zákona nie je taký komplexný, ako mali možno niektorí iní kolegovia, že zrušiť to úplne, ja sa venujem zdravotníctvu, zdravotnej politike a trápi ma zdravotníctvo, teda a sústreďujem sa na transakčnú daň v zdravotníctve. Každopádne nerozumiem filozoficky zmyslu transakčnej dane, ktorá uberá peniaze pri prevodoch medzi účtami. Netrestá úspech, neodradzuje od nesprávneho správania, neodradzuje od spotreby zlých statkov, trestá za finančné transakcie. Je to absolútne nespravodlivá daň, ktorú v konečnom dôsledku znáša spotrebiteľ, a môžme sa len tváriť, že je to 0,4 %, no nie je to 0,4 %, ono tie percentá sa spočítavajú. Svojho času, si pamätám, keď premiér, vtedajší premiér Robert Fico spočítaval, že joj, keď ale stúpnu, stúpnu ceny pohonných hmôt, tak to sa ono prejaví aj v cene múky, aj masla, aj neviem čoho všetkého. Tuto stúpne o percento, tuto stúpne o percento, tuto stúpne o percentá a tie percentá sčítal. Matematicky nesprávne, lebo právnici nerozumejú matematike až tak veľmi. Ale v tomto prípade sa tie percentá sčítavajú. Ak distribučná firma prevedie svoj liek do inej distribučnej firmy a dostane raz za to zaplatené, daň z finančnej transakcie. Ak z tejto distribučky to príde do lekárne, je to zaplatené, daň z finančnej transakcie. Ak iná lekáreň ten liek nemá a objedná si to z tejto lekárne, opäť daň z finančnej transakcie a už to nie je 0,4, ale už je to trikrát 0,4 % pre toho posledného a na konci dňa to bude ešte zákazník, ktorý to celé má zaplatiť. Toto nie je spravodlivý spôsob zdaňovania. Zvýšte DPH, zvýšte daň z príjmu, zvýšte niečo iné, ale nerobte daň z finančných transakcií. A teraz prečo som sa o tomto, o tomto takto rozhovoril. Dovoľte mi, aby som prečítal text programového vyhlásenia tejto vlády, ktorý som v oblasti zdravotníctva tu z tohto miesta označil ten text za dobrý. Pre zdravotníctvo je to programové vyhlásenie vašej vlády naozaj dobré. Som povedal, že keby tam neboli tie ostatné balasty z iných sektorov a iní traviči studní, tak nemám problém s takýmto programovým vyhlásením súhlasiť a zaňho zahlasovať. Zdravotníctvu rozumiem, to programové vyhlásenie je napísané dobre. Nuž a čo sa tam píše v zdravotnej politike. Vláda sa zaväzuje, že bude riadiť rezort odborne, transparentne a prísne nediskriminačne. Prísne nediskriminačne. A čo sa stalo? Transakčná daň, ktorá bola zavedená od 1. apríla, platí, sa netýka niektorých zdravotníckych zariadení. Dokonca je taký billboard, myslím, ministerstvo financií pripravovalo, že zdravotnícke zariadenia neplatia transakčnú daň – v zátvorke – okrem obchodných spoločností. Prosím vás pekne (povedané so smiechom), koľko máme takých zdravotníckych zariadení, na ktoré sa vzťahuje táto výnimka? Asi 30. Asi 30. A koľko máme tých, na ktoré sa tá výnimka nevzťahuje? Asi 10-tisíc. To nie je také, že na zdravotnícke zariadenie sa to nevzťahuje. Každá jedna ambulancia v tejto krajine musí platiť transakčnú daň. Čo si myslíte, kto si to odskáče? Pacienti na poplatkoch. Nemôžete povedať, že chcete riadiť rezort nediskriminačne, a potom niektorí sú rovní a niektorí sú rovnejší. Štátne príspevkové organizácie túto transakčnú daň platiť nemusia. Jatá! Ale štátne akciové spoločnosti Nemocnica Poprad, Svätý Michal, kardiocentrá túto daň platiť musia. Jedni nemusia, druhí musia. A poďme ďalej. Štátne zariadenia si na konci dňa oddlžíte, takže daňoví poplatníci zaplatia, však oslík, zatras sa! Ale poďme ďalej. Všetky ostatné nemocnice. Všetky ambulancie. A takou obchodnou spoločnosťou som zistil, že je aj vlastne samostatne pôsobiaci lekár. Aspoň teda tak to vyzerá z toho bilbordu. Lebo obchodné spoločnosti nemusia. Lekár, ktorý má ambulanciu, a nie na eseročku, na vlastné meno ako SZČO. Aj jeho sa tá transakčná daň týka, aj on ju musí zaplatiť. Toto je tá podpora zdravotníctva, toto je to prísne nediskriminačné, prísne nediskriminačné riadenie rezortu?! Veru nie. Minule, na minulej schôdzi sme tu upratávali školstvo, lebo toto isté sa stalo v školstve. Transakčná daň sa niektorých škôl týkala a niektorých škôl sa netýkala a potom sa tu prijalo, kolegovia, rozhodnutie, že dobre, vyrovnáme tie šance pre všetky školy, aby si boli rovné, a tá transakčná daň už pre tie školy neplatí. Pre všetky. Vyzývam vás, urobme toto isté so zdravotníctvom. Ak tvrdíme, že zdravotníctvo a školstvo sú tie najdôležitejšie rezorty, ktorým treba pomáhať, tak im nehádžme polená pod nohy. Nehádžme im polená pod nohy a zrušme túto absolútne chorú daň aspoň pre to zdravotníctvo. Ja som presvedčený, že by ste tým zdravotníkom veľmi pomohli, a som presvedčený, že by ste tým vyslali dobrý signál, že transakčná daň, by pomalinky na ústupe, koniec-koncov, skôr či neskôr to pochopíte aj sami, lebo tie cinkajúce esemesky, najmä v čase výplat, cinkajúce esemesky o tom, koľko peňazí bolo strhnutých, sú takým veľmi zlým behavoriálnym nástrojom na to, aby niekto chcel veriť v transakčnú daň. Neverím, že v tejto krajine je niekto kto ju chce rád platiť, alebo komu nekrváca pri tom srdce, keď vidí ako sa mu z účtu strhávajú, strhávajú tieto peniaze. Navyše, tým, že sa tá transakčná daň môže reťaziť, a teda platíte ju viackrát, vlastne z toho istého, tak vo výsledku to môže významným spôsobom predražiť tovary a služby, ktoré sa poskytujú v zdravotníctve. A to je asi pravý opak toho, čo v zdravotníctve chceme dosiahnuť. Kolegovia, kolegyne, teda kolegovia, zdá sa, tak chcem vás poprosiť o podporu tohto návrhu zákona. Ďakujem.